**Pamokos tema:** Miestas patogus visiems

**Tikslas:** Analizuoti ir pastebėti miesto aplinkos pritaikymą žmonėms su negalia ir siūlyti sprendimus. Sieti su šventojo Rašto raginimu nebūti abejingiems patiriantiems nepatogumus žmonėms.

**Temos turinys programose**: Žmogus yra daugiau nei kūnas.

Kai buvau ligonis, ar mane aplankei? (Jėzaus žvilgsnis į ligonius, pagalbos projektai ligoniams ir neįgaliesiems).

**Uždaviniai:**

1. Ugdyti mokinių empatiją ir supratimą apie negalią turinčių žmonių poreikius.
2. Skatinti krikščioniškas vertybes, tokias kaip meilė artimui, pagalba ir rūpinimasis kitais.
3. Įvertinti miesto aplinkos pritaikymą žmonėms su negalia ir siūlyti sprendimus.
4. Skatinti svarstyti, ką turime keisti savo aplinkoje ir mąstyme, kad šie žmonės galėtų laisvai integruotis į miesto gyvenimą.

**Kompetencijos:** socialinė, emocinė ir sveikos gyvensenos kompetencija, pažinimo, pilietiškumo, skaitmeninė, kūrybiškumo.

**Socialinė, emocinė ir sveikos gyvensenos kompetencija.** Tikybos pamokose mokiniai skatinami pasitikėti savo jėgomis, prisiimti atsakomybę už savo veiksmus ir įsivertinti savo bei visuomenės poelgių pasekmes, analizuoti asmeninius ir visuomenės sprendimus, ugdytis socialinį atsakingumą, moralines nuostatas. Katalikų tikybos pamokose mokiniai ugdosi bendravimo ir bendradarbiavimo įgūdžius, pagarbą ir empatiją kuriant teigiamus tarpusavio santykius.

**Pažinimo kompetencija.** Mokiniai susipažįsta su Šventuoju Raštu, tikėjimo turiniu, Katalikų Bažnyčios mokymu šių dienų moralės ir socialinio gyvenimo klausimais. Mokiniai, remdamiesi įgytomis žiniomis, kelia probleminius klausimus, išskiria spręstinas problemas, vertina įvairias pokyčių alternatyvas, jų moralines pasekmes, kvestionuodami ir pagrįsdami savo santykį su krikščioniškąja pasaulėžiūra, Dievu ir pasauliu, ugdosi kritinį mąstymą, skatinami reflektuoti savo mokymąsi, kelti naujus.

**Pilietiškumo kompetencija**. Katalikų tikybos pamokose stebėdami ir tyrinėdami žmonių gyvenimą bendruomenėje, mokiniai mokosi suprasti demokratinės visuomenės ir valstybės prigimtį, jos pagrindinius gyvavimo principus ir vertybes (žmogaus teisės ir laisvės, teisingumas, solidarumas, subsidiarumas, lygybė, aktyvus pilietinis dalyvavimas, atsakomybė ir kt.). Nagrinėja pagarbos žmogaus teisėms ir laisvėms kylančius iššūkius ir atsiveriančias galimybes, ugdosi pilietinės atsakomybės už bendruomenę, šalį, klausimus. Dalyvavimas tikėjimo bendruomenėje yra siejamas su socialiniu aktyvumu ir bendruomeniškumu. Įvertina, kokią įtaką asmens veikimas ir (ar) neveikimas daro kitiems bendruomenės nariams.

**Skaitmeninė kompetencija.** Katalikų tikybos pamokose mokiniai siekia išsiugdyti gebėjimą kritiškai vertinti informaciją ir ją rinkti skaitmeninėje erdvėje. Pamokose mokiniai mokomi pažinti ir įvaldyti skaitmenines technologijas, vadovautis etikos normomis, sumaniai ir atsakingai naudotis skaitmenine aplinka mokantis,  dirbant ir  dalyvaujant visuomenės ir Bažnyčios gyvenime. Mokiniai naudojasi oficialiomis Katalikų Bažnyčios svetainėmis ieško jose atsakymų aktualiais klausimais, naudojasi skaitmeniniais Bažnyčios dokumentais, Biblija (biblija. Lt).

**Kūrybiškumo kompetencija**

Dalyvaudami šeimos, klasės, mokyklos, vietos bendruomenės, Bažnyčios veikloje, mokiniai identifikuoja kūrybines galimybes, generuoja idėjas ir problemų sprendimus etikos, moralės, liturgijos ir kitose pažinimo srityse. Mokiniai mokomi vertinti iškeltas idėjas remiantis Katalikų Bažnyčios mokymu, argumentuoti savo pasirinkimus, numatyti, kas ir kaip įgyvendins idėjas, kokie galimi iškeltų idėjų išraiškos būdai, kokios informacijos, išteklių ir laiko reikės joms įgyvendinti.

**Priemonės:** užduočių lapai, rašiklis, išmanus mobilus telefonas (su fotoaparatu arba QR kodų skaitymo programa).

**Vertinimas:** formuojamasis, įsivertinimas.

Tikybos vertinimas. Pagrindinio ugdymo programoje dorinio ugdymo pamokose rekomenduojama mokinių pasiekimus vertinti pasirenkamais pažangos fiksavimo būdais: „įskaityta“, „neįskaityta“, kaupiamuoju vertinimu, pažangos stebėjimo ir vertinimo aplanku ir pan.

**Metodai:** diskusija, tyrinėjimas, darbas grupėse, interviu, refleksija,.

**Vieta:** Simono Konarskio gatvė, Savanorių prospektas („Vingio“ kino teatras, prekybos centras „Helios“, viešojo transporto stotelė, cerkvė, mokykla, kirpykla arba grožio salonas).

**Klasė:**  7-8 klasės

**VEIKLOS:**

|  |  |  |
| --- | --- | --- |
| **Pamokos dalis** | Veiklos | Pastabos  |
| **Įvadas** | Įvadinė diskusija. Ką žinote apie žmones su negalia? Su kokiais sunkumais jie susiduria mieste? Paskelbiama pamokos tema ir uždaviniai. |  |
| **Sąsaja su šventuoju Raštu** | Aptariame Evangelijos istorijas, kuriose Jėzus padėjo žmonėms, turintiems negalią. Mokiniai sugrupuojame į grupeles (5-7 mokiniai) ir pasirenka arba paskiriama viena ištrauka, perskaitykite ir pasidalinkite mintimis, kokios aplinkos reikia tokias negalias turintiems žmonėms, kaip Jėzus elgiasi su šiais žmonėmis.  | Mokiniai naudojasi išmaniais telefonais skanuodami QR kodus.Mk 2,1-12 – paralitiko pagydymas Lk 17, 11-19 – 10 raupsuotųjų Lk 9, 37-43 – nuomariu sergantis berniukasMk 7, 31-37 – nebylio išgydymas |
| **Tyrinėjimo užduoties skelbimas** | 1. Leiskite mokiniams laisvai pasirinkti 3-4 viešąsias vietas, tokias kaip bažnyčia, parkas, prekybos centras, parduotuvė, viešojo transporto stotelė, viešasis transportas ar jūsų mokyklos erdvė. Paanalizuoti šias erdves pagal klausimus - orientyrus, pasipildyti papildomais grupei iškilusiais klausimais ar pastebėjimais.
2. Pastebėtus trūkumus ir privalumus nufotografuoti nefotografuojant pašalinių žmonių, (ypač jų veidų).
3. Nuotraukas gali grupės sukelti viename telefone ir aptarimo metu parodyti mokytojui arba sukelti į padlet sistemą (prieš tai mokytojas turi susikurti pamokai tinkamą erdvę nuotraukoms talpinti).
4. Galite pasiūlyti pakalbinti (1-3 žmones) parduotuvės darbuotoją ar sutiktą pakeleivį įvertinti, ar patogi jų akimis jūsų pasirinkta vertinama aplinka neįgaliesiems ir ką jie pasiūlytų keisti.
5. Pakvieskite ne tik įvertinti aplinką, bet ir pasvarstyti ir pasiūlyti konkrečias 3 idėjas, ką daryti, kad neįgaliems žmonėms būtų lengviau judėti, dalyvauti bendruomeninėje ir kultūrinėje veikloje.
 | Išdalinami grupėms lapai su klausimais:Ar yra įrengti įvažiavimai su neįgaliųjų vežimėliais?Kaip lengva judėti vežimėliu šaligatviais? Ką reiktų tobulinti?Ar yra specialiai pritaikytos automobilių stovėjimo vietos? Ar pakankamo dydžio ir užtektinai erdvės?Ar paslaugos viešose vietose yra prieinamos žmonėms su regėjimo ar klausos negalia?Pasvarstykite, ar patogu mokytis neįgaliam asmeniui jūsų mokykloje. Surašykite mokyklos universalaus dizaino stiprybes ir trūkumus, kuriuos dar reikėtų patobulinti, sukurti.Kiti pastebėjimai... |
|  **Darbas grupėse** | Mokiniais atlieka užduotį – tyrinėjimą. Mokytojas stebi grupelių darbą | Susirenka mokytojo nurodytu laiku, nurodytoje vietoje. |
| **Įsivertinimas** | Kaip vertinate savo atliktą darbą? Kaip pavyko įvertinti erdves ir apklausti kelis žmones?Su kokiais sunkumais susidūrėte?Ar pasiekėte išsikeltą tikslą? |  |
| **Refleksija**  | Pasidalykite pastebėjimais ir aptarkite, kaip jūs gali prisidėti prie patogesnės aplinkos kūrimo visiems.Pasikalbėkite apie vertybes, pabrėžtas Šventajame Rašte, ir kaip svarbu padėti tiems, kurie susiduria su sunkumais.  | Mokiniai aptaria pamokos įspūdžius. Mokytojas pagiria mokinius. |
| **Papildomas kūrybinis darbas** | **Pagal norą, galimybes galima integracija su daile:** nupiešti arba sukurti idėjų plakatą, kaip būtų galima patobulinti jūsų vertintas vietas. |  |

Pamokos idėja ir veiklos:

Mokiniai apžiūrės artimiausią mokyklos aplinką (S. Konarskio gatvę ir Savanorių prospektą) ir atliks tyrimą. Dirbdami grupelėmis, jie vertins, kaip ši aplinka pritaikyta įvairią negalią turintiems asmenims. Mokiniai pakalbins kelis praeivius arba darbuotojus, kad sužinotų jų nuomonę, ar ši aplinka yra patogi neįgaliesiems, ir kokius pakeitimus jie siūlo. Atlikę darbą mišriose grupėse, ne tik vertins, bet ir atsakingai fotografuos aplinkos trūkumus ir privalumus, juo analizuos bei sukurs keletą konkrečių idėjų, kad neįgaliems žmonėms būtų lengviau judėti, dalyvauti bendruomeninėje bei kultūrinėje veikloje. Atlikę užduotis, mokiniai labiau pastebės aplinkoje esančias galimybes pasitarnauti padedant kitiems žmonėms įveikti įvairias kliūtis.

Pamoka skatins pažinti Jėzaus požiūrį į ligonius, ugdyti empatija bei didesnę atidumą ligoniams ir neįgaliesiems.